- Det er ubetænksomt og dumt. Sådan lyder det fra vagtchefen hos Nordjyllands Politi, efter politiet lørdag måtte rykke ud med flere patruljer til det, der lød som en potentiel farlig situation i Lundby Krat. Et vidne havde set flere mænd, hvoraf mindst en havde et våben. - En anmelder ser en person med en pistol og tre biler, der er samlet ude foran en bager i Gistrup. Han følger så efter dem, da de kører derfra, ud til en parkeringsplads i Lundby Krat, fortæller vagtchef hos politiet Henrik Bech. Politiet sendte en række patruljer til stedet. Men det viste sig, at situationen ikke var alvorlig. - Det viste at være et produktionsselskab, der skulle optage en film. Så det er ikke særligt smart i de her tider, konstaterer Henrik Bech. Den ene af mændene er blevet sigtet for overtrædelse af ordensbekendtgørelsen. Der var ikke tale om overtrædelse af våbenloven, da pistolen ikke være ægte. - Det var meget uklogt af dem. De skulle selvfølgelig have indhentet en tilladelse til det i forvejen, for så ville vores patruljer jo blive briefet om det. Det er ubetænksomt og dumt, slutter Henrik Bech.
Nordjyllands Politi rykkede massivt ud lørdag middag, da der kom en foruroligende anmeldelse om nogle mænd i Gistrup, der bar våben.